cyanic-selkie/wikianc huggingface dataset:
Σίβας Πυργιωτίσσης
Ιστορικά στοιχεία
Ο Άγιος Ιωάννης έδρασε στη δυτική Κρήτη και ίδρυσε τη Μονή της Θεοτόκου στα Μυριοκέφαλα Ρεθύμνης και τη Μονή της Κυρίας των Αγγέλων, τη γνωστή με το όνομα Καθολικό, όπου μόνασε στο παρακείμενο σπήλαιο και πέθανε μέσα σε αυτό, στις 7 Οκτωβρίου, οπότε γιορτάζεται η μνήμη του.
Κοντά στο χωριό Κουφός της Κυδωνίας σώζεται η εκκλησία της Ζωοδόχου Πηγής, με ιδιαίτερο αρχιτεκτονικό τύπο, την οποία ίδρυσε ο εν λόγω άγιος και είναι γνωστή ως Αϊ Κυρ Γιάννης. Το χωριό υπάγεται σήμερα στα Τοπόλια Κισάμου.
Σε συμβόλαια του 1271 γίνεται γραπτή μνεία στο Σίβα: Stephanus Sclavus habitator in casali nomine Sciva dare tenetur Nicolao…mensuras boni frumenti cretensis 74… (A. Lombardo, Documenti della colonia veneziana di Creta, p. 114). Το γεγονός ότι στο ανωτέρω συμβόλαιο αναφέρεται οφειλή σίτου μας κάνει να υποθέσουμε ότι πρόκειται για το Σίβα Μεσαράς.
Από το Σίβα καταγόταν και ο οπλαρχηγός Ιωάννης Σκουντής ή Στεφανάκης, ο οποίος πολέμησε υπό την αρχηγία του Μιχαήλ Κουρμούλη κατά την Επανάσταση του 1821, στην Πελοπόννησο υπό τον Κολοκοτρώνη και έλαβε μέρος στην Επανάσταση του 1866.
Το τοπωνύμιο Σίβα απαντάται δύο φορές στο νομό Ηρακλείου και είναι άγνωστη η σχέση του με τον Σίβα, θεό των Ινδών.
Υπάρχουν διάφορες εκδοχές για την προέλευση του ονόματος με επικρατέστερη αυτή της ύπαρξης άφθονων φυσικών πηγών στην περιοχή ( από την αραβική λέξη siva, που σημαίνει πηγή).
Περαιτέρω ανάγνωση
Σιβας Κατηγορία:Δήμος Φαιστού
Ντμίτρι Ντονσκόι
Ο άγιος Ντμίτρι Ιβάνοβιτς Ντονσκόι (ρωσ.: Дми́трий Ива́нович Донско́й, προφορά [ˈdmʲitrʲɪj ɪˈvanəvʲɪʨ dɐnˈskoj], 12 Οκτωβρίου 1350 - 19 Μαΐου 1389), μερικές φορές αναφερόμενος απλά ως Ντμίτρι, γιος του Ιβάν Β΄ της Μόσχας, ήταν πρίγκιπας της Μόσχας από το 1359 και μέγας πρίγκιπας του Βλαντίμιρ από το 1363 μέχρι το θάνατό του.
Ήταν γιος του Ιάν Β΄ μεγάλου πρίγκιπα της Μόσχας και της δεύτερης γυναίκας του Αλεξάνδρας Βελυαμίνοβας. Είχε τους γιους Βασίληι, Γιούρι, Αντρέι, Πιότρ και Κονσταντίν. Ο Ντονσκόι ήταν ο πρώτος Ρώσος ηγεμόνας, που αμφισβήτησε ανοιχτά την εξουσία της Χρυσής Ορδής επί των ρωσικών ηγεμονιών και με τη νίκη του στη Μάχη του Κουλίκοβο στον ποταμό Ντον (που του προσέδωσε και το προσωνύμιο του Ντον, ρωσ. Ντονσκόι) εξασφάλισε την ντε φάκτο ανεξαρτησία του Μεγάλου Πριγκιπάτου της Μοσχοβίας από τους Μογγόλους.
Παιδικά χρόνια και ο αγώνας για το Μέγα Πριγκιπάτο του Βλαντίμιρ
Μετά το τέλος του πατέρα του το 1359, κηδεμόνας του εννιάχρονου Ντμίτρι και πραγματικός κυβερνήτης του πριγκιπάτου της Μόσχας έγινε ο μητροπολίτης Αλέξιος, ένας πολύ έξυπνος άνδρας με ακέραιο χαρακτήρα και κύρος. Ο Ντμίτρι τον συμβουλευόταν, συνεχίζοντας την πολιτική της συνένωσης των ρωσικών περιφερειών γύρω από τη Μόσχα. Ήταν αναγκασμένος να κάνει διαρκή αγώνα ενάντια στους αντίζηλούς του πρίγκιπες για το μεγάλο πριγκιπάτο, όπως τον πρίγκιπα του Σούζνταλ και του Νίζνι Νόβγκοροντ, τον πρίγκιπα του Ρυαζάν και τον πρίγκιπα του Τβερ.
Εκείνη την εποχή το κράτος των Ρως αποτελείτο από ξεχωριστά πριγκιπάτα: του Βλαντίμιρ, της Μόσχας, του Τβερ, του Σούζνταλ και του Ρυαζάν. Καθένας από τους ηγεμόνες των κρατών αυτών είχε τον τίτλο του «μεγάλου πρίγκιπα» (Великий князь, (προφ. βελίκι κνιάζ, πιο σωστά αποδιδόμενο ως «μέγας ηγεμόνας»). Ο μέγας πρίγκιπας του Βλαντίμιρ ήταν ο πρεσβύτερος αυτών, επειδή το πριγκιπάτο του Βλαντίμιρ-Σούζνταλ, όπου ανήκε και η Μόσχα, ήταν το πιο δυναμικό κατά την προ-μογγολική περίοδο του κράτους των Ρως. Κατά συνέπεια οι υπόλοιποι μεγάλοι πρίγκιπες επιδίωκαν να σφετεριστούν το θρόνο του Βλαντίμιρ, με αποτέλεσμα συχνούς εμφύλιους πολέμους και εξοντώσεις.
Το 1361 ο Μογγόλος χαν της Χρυσής Ορδής παραχώρησε το μέγα πριγκιπάτο του Βλαντίμιρ στον πρίγκιπα του Σούζνταλ, τον Ντμίτρι Κονσταντίνοβιτς, απόγονο του πρίγκιπα Αντρέα, του μικρότερου αδερφού τού Αλεξάνδρου Νιέφσκι. Η Μόσχα όμως, της οποίας οι πρίγκιπες ήθελαν να κατοχυρώσουν τον τίτλο και τις κτήσεις του Μεγάλου Πριγκιπάτου του Βλαντίμιρ για τη δυναστεία τους, αρνήθηκαν να αποδεχτούν αυτή τη παραχώρηση. Ο Ντονσκόι κατέλαβε το Βλαντίμιρ, αναγκάζοντας το νεαρό Ντμίτρι Κονσταντίνοβιτς να καταφύγει στη Χρυσή Ορδή. Όταν όμως ο Ντονσκόι επέστρεψε στη Μόσχα, ο Ντμίτρι Κονσταντίνοβιτς κυρίευσε το Βλαντίμιρ. Η εξουσία του εκεί όμως κράτησε μόνο 12 ημέρες, καθώς ο Ντονσκόι εκστράτευσε και τον έδιωξε από το Βλαντίμιρ.
Την κατάσταση για τον Ντμίτρι Κονσταντίνοβιτς επιδείνωσε ο σφετερισμός, από μέρους του μικρότερου αδελφού του Μπορίς, του πριγκιπάτου του Νίζνι Νόβγκοροντ. Μην έχοντας επαρκή στρατιωτική δύναμη, ο Ντμίτρι Κονσταντίνοβιτς αναγκάστηκε να στραφεί για βοήθεια στη Μόσχα. Ο Ντονσκόι δέχτηκε να βοηθήσει στην επανάκτηση του Νίζνι Νόβγκοροντ, αλλά σε αντάλλαγμα υποχρέωσε τον Ντμίτρι Κονσταντίνοβιτς να παραιτηθεί κάθε αξίωσης επί του Βλαντίμιρ. Ο νέος χαν Αζίζ, θέλοντας να αποτρέψει την υπέρμετρη ενίσχυση της Μόσχας, έδωσε ξανά το Βλαντίμιρ στον Ντμίτρι Κονσταντίνοβιτς, αλλά αυτός προτίμησε να αρνηθεί χάριν της συμμαχίας με τον Ντονσκόι, η οποία οριστικοποιήθηκε στις 17 Ιανουαρίου 1366 με το γάμο του Ντονσκόι με τη πριγκίπισσα του Σούζνταλ, Ευδοξία Ντμίτριεβνα.
Εν τω μεταξύ, το 1362 ο Ντονσκόι είχε νικήσει τον πρίγκιπα του Ροστόφ, Κωνσταντίνο.
Η αρχή της ανεξάρτητης διοίκησης. Η σύγκρουση με το Τβερ
Στο δεύτερο μισό της δεκαετίας του 1360, ο Ντονσκόι πήρε μια σειρά μέτρων που αποσκοπούσαν στη συγκέντρωση της διοικητικής και στρατιωτικής εξουσίας στα χέρια του. Το 1365, μια μεγάλη πυρκαγιά ξέσπασε στη Μόσχα, η οποία σε 2 ώρες κατέστρεψε το Κρεμλίνο και πολλές από τις ως επί το πλείστον κτισμένες με ξύλο συνοικίες της πόλης. Το 1367 ο Ντονσκόι άρχισε την οικοδόμηση του καινούργιου κρεμλίνου από λευκή πέτρα. Το 1368 ξέσπασε εμφύλια διαμάχη στο Τβερ μεταξύ του Βασίλι Μιχάηλοβιτς Κάσινσκι και του ανιψιού του Μιχαήλ Αλεξάντροβιτς, εξαιτίας της περιφέρειας του μακαρίτη Σεμιόν Κονσταντίνοβιτς. Όταν ζήτησαν από τον Ντμίτρι Ιβάνοβιτς να μεσολαβήσει για τη λύση της φιλονικίας, αυτός υποστήριξε τον Βασίλι Μιχάηλοβιτς, ενώ ο Μιχαήλ Αλεξάντροβιτς κατέφυγε στη Λιθουανία στον γαμπρό του, δούκα Αλγκίρντας.
Επωφελούμενοι της απουσίας του, ο Βασίλι και ο Ντονσκόι λεηλάτησαν την περιφέρειά του. Ο Μιχαήλ όμως, με τη βοήθεια της Λιθουανίας, κατέλαβε την πόλη Τβερ και έδιωξε τον θείο του. Οι σύμβουλοι του Ντμίτρι, φοβισμένοι από τις προθέσεις του Μιχαήλ, ο οποίος αυτοαποκλήθηκε Μέγας Πρίγκιπας του Τβερ και ήθελε να επανακτήσει την ανεξαρτησία του πριγκιπάτου του, τον προσκάλεσαν στη Μόσχα, όπου τον φυλάκισαν. Μόνο η άφιξη του πρεσβευτή του χάνου ανάγκασε τον Ντμίτρι Ντονσκόι να απελευθερώσει τον Μιχαήλ. Ο θυμωμένος Μιχαήλ ζήτησε ξανά τη βοήθεια του Αλγκίρντας, ο όποιος κινήθηκε κατά της Μόσχας με μεγάλη στρατιωτική δύναμη.
Το 21 Νοεμβρίου 1368, στον ποταμό Τόστνα κόντα στη Μόσχα, το μοσχοβιτικό στράτευμα ηττήθηκε από τους Λιθουανούς, η Μόσχα όμως άντεξε την επίθεση χάρις στα πέτρινα τείχη της. Ο λιθουανικός στρατός λεηλάτησε το Πριγκιπάτο της Μόσχας για τρεις ημέρες και κατόπιν αποσύρθηκε. Σε απάντηση ο Ντμίτρι εκστράτευσε κατά του Τβερ τον Αύγουστο του 1370. Ο Μιχαήλ δεν εμπιστευόταν τις δυνάμεις του ώστε να αντιμετωπίσει ανοιχτά το μοσχοβίτικο στρατό, και στράφηκε στη Λιθουανία. Αυτή τη φορά όμως ο Αλγκίρντας δεν μπόρεσε να τον βοηθήσει, καθώς είχε εμπλακεί σε πόλεμο με τους Τεύτονες Ιππότες. Έτσι ο Μιχαήλ στράφηκε στους Μογγόλους της Χρυσής Ορδής. Στις αρχές του 1371 πήγε ο ίδιος στη Χρυσή Ορδή, και επέστρεψε με το Μογγόλο πρεσβευτή Σαριχοντζά. Οι μοσχοβίτες άρχοντες όμως προσκάλεσαν το Σαρχοτζά στη Μόσχα, όπου και τον εξαγόρασαν, με αποτέλεσμα τον Ιούλιο του 1371, ο Ντμίτρι Ιβάνοβιτς να ταξιδέψει στη Χρυσή Ορδή, όπου έλαβε τον τίτλο του μεγάλου πρίγκιπα καθώς και τον γιο του Μιχαήλ, ο οποίος ήταν όμηρος των Μογγόλων.
Η συνεννόηση με τη Χρυσή Ορδή κατέστησε τον Ντμίτρι πιο ισχυρό από τον Αλγκίρντας, τον οποίο και νίκησε το 1373 σε μάχη κοντά στη Λιουμπούτσκ. Κατόπιν επετεύχθη μια συμφωνία ανακωχής, και η κόρη του Αλγκίρντας Ελένη παντρεύτηκε το θείο του Ντμίτρι, Βλαδίμηρο Αντρέγεβιτς Σερπουχοφσκόι. Το 1374-1375, οι σχέσεις Μοσχοβίας-Χρυσής Ορδής διαταράχτηκαν, και ο χαν μετέφερε το αξίωμα του μεγάλου πρίγιπα στο Τβερ. Ο Μιχαήλ του Τβερ ξεκίνησε πόλεμο το 1375. Ο Ντμίτρι συγκέντρωσε πλήθος συμμάχων: τους δούκες του Σούζνταλ-Νίζνι Νόβγκοροντ, της Σερπουχόφ, Γκοροντέτς, Ροστόφ, Γιαροσλάβλ, Μπελοζέρσκ, Κάσσιν, Σταροντούμπ, Ταρούσσα, Νοβοσίλσκ, Ομπολένσκ, Σμολένσκ, Μπριάνσκ και του Νόβγκοροντ. Ούτε η Λιθουανία, ούτε η Ορδή δεν συνέδραμαν τον Μιχαήλ, ο οποίος αναγκάστηκε να ζητήσει ειρήνη. Στη συμφωνία ειρήνης που υπογράφτηκε στις 3 Σεπτεμβρίου, ο Μιχαήλ παραιτήθηκε των αξιώσεών του και υποχρεώθηκε να συνδράμει τον Ντμίτρι ενάντια στους Μογγόλους και τους Λιθουανούς.
Ο Αγώνας εναντίον του Μαμάι. Η Μάχη του Κουλίκοβο
Το 1376 η Μόσχα επεζήτησε να εδραιώσει την επιρροή της στην περιοχή Βολσκό-Κάμσκαγια (στη Βουλγαρία του Βόλγα) και άρχισε τις διαπραγματεύσεις με το Νόβγκοροντ για την εμπορική πολιτική. Άνοιξε τα σύνορά της για εμπορεύματα από το Νόβγκοροντ, έχοντας το Νόβγκοροντ ως σύμμαχό της εναντίον του Τβερ. Ο Μαμάι ήταν πολύ ανήσυχος για τις βλέψεις του πρίγκιπα της Μόσχας. Στη μάχη στον ποταμό Πιάνα το ρωσικό στράτευμα ηττήθηκε από τον δούκα της Ορδής Αράπσι. Τον επόμενο χρόνο ο Μαμάι έστειλε απόσπασμα να ληστέψει και να κάψει τη Μόσχα. Ο Ντμίτρι συνάντησε τους Μογγόλους στον ποταμό Βοζσά, όπου τους νίκησε για πρώτη φόρα σε περίοδο 150 χρόνων. Ο Μαμάι ετοίμαζε «τη νέα μεγάλη εκστρατεία στη Ρωσία» ένα χρόνο. Προσέλαβε στο στρατό του και μισθοφόρους: γενοβέζους, τσερκέσους, αλάνους και γιάσους. Σύμμαχός του ήταν και ο λιθουανός δούκας Γιαγκάϊλο. Ο δούκας του Ριαζάν Ολέγκ έκανε μυστική συμφωνία με τον Γιαγκάϊλο, να μοιραστούν τη Μοσχοβία μεταξύ τους. Το καλοκαίρι του 1380 ο Μαμάι εκστράτευσε στη Ρωσία. Αποσπάσματα πολλών ρωσικών πριγκιπάτων συγκεντρώθηκαν στην Κολόμνα, όπου ήταν το επιτελείο του Ντμίτρι. Οι αντίπαλοι είχαν περίπου 100-120 χιλιάδες στρατιώτες. Στις 8 Σεπτεμβρίου του 1380 στο Κουλίκοβο, στο μέρος όπου ο ποταμός Νεπριάντβα χύνεται στον Ντον, οι Ρώσοι και οι Μογγόλοι συναντήθηκαν για την οριστική μάχη. Τους Ρώσους στρατιώτες ευλόγησε ο Αγιος Σέργιος Ραντονέσκι. Ο Ντμίτρι έστειλε πρώτα τα δύο εκλεκτά παλικάρια του, τον Οσλιάμπλια και Περεσβέτ. Άρχισαν τη μάχη ο Περεσβέτ και το πρωτοπαλίκαρο των Τατάρων Τσαλουμπέϊ. Στην αναμέτρηση σκοτώθηκαν και οι δύο. Μετά από τον θάνατό τους άρχισε μια σκληρότατη μάχη, που έληξε με τη δραπέτευση του Μαμάι και την απόλυτη ήττα των Μογγόλων.
Ο Ντμίτρι τραυματίστηκε βαριά. Ο Γιαγκάϊλο επανήλθε, ο Ολέγκ δραπέτευσε στη Λιθουανία, αλλά γύρισε σύντομα και συμφιλιώθηκε. Για τη νίκη στο πεδίο του Κουλίκοβο ο Ντμίτρι πήρε το προσωνύμιο Ντονσκόι (από το όνομα του ποταμού Ντον).
Η επιδρομή του Τοχταμίς και η καταστροφή της Μόσχας
Τα απομεινάρια του στρατευμάτος του Μαμάϊ εξοντώθηκαν από τον Τοχταμίς απόγονο του Τσένγκις Χαν, που έγινε χαν. Το 1381 ο Τοχταμίς πρόσταξε τον Ντμίτρι να ενταχθεί στην Ορδή, αλλά αυτός δεν υπάκουσε. Τότε ο Τοχταμίς εκστράτευσε στη Μόσχα το 1382. Ο δούκας του Ριαζάν του έδειξε το δρόμο για να σώσει το πριγκιπάτο του. Ο Ντμίτρι Ντονσκόι αναχώρησε στην Κοστρομά για να μαζέψει το στράτευμα, αλλα χωρίς επιτυχία: Τοχταμίς έκαψε τη Μόσχα εντελώς και οι πολίτες της βρέθηκαν σκοτωμένοι ή αιχμαλωτισμένοι.
Τελευταία χρόνια
Επωφελούμενος από την αποδυνάμωση της Μόσχας, ο πρίγκιπας του Τβερ Μιχαήλ πήγε στον χαν της Χρυσής Ορδής για να λάβει τον τίτλο του μεγάλου πρίγκιπα (του συλλέκτη του φόρου της υποτέλειας). Ωστόσο ο Ντμίτρι τον πρόλαβε με την «πρεσβεία της συγχώρησης». Άφησε ως αιχμάλωτο το γιο του Βασίλι και ορκίστηκε να πληρώνει το φόρο.
Στη διάρκεια της τριαντάχρονης διοικήσεώς του ο Ντμίτρι κατόρθωσε να ενώσει τις ρωσικές περιφέρειες και να ηγηθεί της αντίστασης κατά της Χρυσής Ορδής. Η αντίληψη για την πολιτική ενότητα της Ρωσίας συνέπιπτε με την ιδέα της ισχυρής εξουσίας του μεγάλου πριγκιπάτου της Μόσχας, το οποίο επεκτάθηκε συμπεριλαμβάνοντας τις περιοχές Γκάλιτς, Μπελοόζερο, Ούγλιτς, Ντμίτροφ, Μεσσέρα, Κοστρομά, Τσούχλομα και άλλες. Το μεγάλο πριγκιπάτο του Βλαντίμιρ επίσης έγινε μέρος της Μοσχοβίας. Εκμεταλλευόμενος τις φιλικές σχέσεις που διατηρούσε με τη Βυζαντινή αυτοκρατορία, ο Ντμίτρι επιζητούσε την ανεξαρτησία της ρωσικής ορθόδοξης εκκλησίας από την Κωνσταντινούπολη.
Ο Ντμίτρι είχε 12 παιδιά (8 γιούς και 4 κόρες). Κληροδότησε το μεγάλο πριγκιπάτο του Βλαντίμιρ και της Μόσχας στο μεγαλύτερο γιο του Βασίλι Α', πρώτη φορά χωρίς την επιδοκιμασία του χαν της Ορδής.
Οικογένεια
Νυμφεύτηκε την 4η εξαδέλφη του Ευδοξία, κόρη του Ντμίτρι πρίγκιπα του Σούζνταλ, του Νίζνι-Νόβγκοροντ και του Βλαντίμιρ. Από τα τουλάχιστον 12 τέκνα τους, τα σημαντικότερα είναι:
Επαρχία του Βαρέζε
Η επαρχία του Βαρέζε (ιταλικά: Provincia di Varese) είναι επαρχία στην περιφέρεια της Λομβαρδίας στην Ιταλία. Η έκτασή της είναι 1.199 τ.χλμ. και ο πληθυσμός της ανέρχεται σε 868.777 (2008) κατοίκους. Έδρα της επαρχίας είναι το Βαρέζε (Varese). Συνολικά, η επαρχία αριθμεί 141 δήμους.
Συνορεύει βόρεια και δυτικά με την Ελβετία, ανατολικά με την επαρχία του Κόμο, νότια με τις επαρχίες του Μιλάνου και της Μόντσα-Μπριάντσα και δυτικά με το Πεδεμόντιο (επαρχίες της Νοβάρας και του Βερμπάνο-Κούζιο-Όσολα).
Εξωτερικοί σύνδεσμοι
Βαρεζε
Παλαιοχώρι Δημητσάνας Αρκαδίας
Το Παλαιοχώρι ή Παληοχώρι είναι ορεινό χωριό στην Πελοπόννησο και την Περιφερειακή Ενότητα Αρκαδίας.
Γεωγραφία - Ιστορία
Το Παλαιοχώρι βρίσκεται στο Δυτικό Μαίναλο και τις βορειοδυτικές πλαγιές της κορυφής Κλινίτσα σε υψόμετρο 740 μέτρα. Απέχει παράλια του Αργολικού κόλπου, σε απόσταση μόλις 3,5 χλμ. (οδηγικά) Ν. από τη Δημητσάνα και 50 χλμ. Δ.-ΒΔ. από την Τρίπολη. Δυτικά του χωριού περνάει ο Λούσιος ποταμός. Η παλιά ονομασία του χωριού από την εποχή της τουρκοκρατίας είναι Παληοχώρι και συμμετείχε πάντα στους αγώνες εναντίον των Τούρκων. Οι ντόπιοι το αναφέρουν και "περιβόλι της Δημητσάνας". Στη διάρκεια της άτυχης επαvάστασης τωv Ορλωφικά (1770) ξεσηκώθηκε και για αντίποινα μετά την αποτυχία της επανάστασης οι Τουρκαλβανοί το κατέστρεψαν oλoσχερώς. Στον πλάτανο των Αγ. Αναργύρων αποφάσιζαν οι Κολοκοτρωναίοι με τους προεστούς του χωριού για την συμμετοχή στον αγώνα της ανεξαρτησίας.
Διοικητικά
Ως οικισμός, με την ονομασία Παληοχώρι αναφέρεται επίσημα, μετά την απελευθέρωση, το 1835 στο ΦΕΚ 16Α - 24/05/1835 να προσαρτάται στον τότε δήμο Θεισόας. Σύμφωνα με το σχέδιο Καλλικράτης μαζί με τη Δημητσάνα, την Καρκαλού και τη Μονή Αιμυαλών ή Φιλοσόφου αποτελούν την τοπική κοινότητα Δημητσάνας που ανήκει στο Δήμο Γορτυνίας και σύμφωνα με την απογραφή του 2011 έχει πληθυσμό 22 κατοίκους.
Πληθυσμός
Ο πληθυσμός του Παλαιοχωρίου υπήρξε σταθερός την περίοδο 1879 - 1961 αλλά έκτοτε έχει μειωθεί σημαντικά.
Σημείωση
Στην Αρκαδία και το Δήμο Νότιας Κυνουρίας υπάρχει ο συνώνυμος οικισμός Παλαιοχώρι Λεωνιδίου.
Παραπομπές
Κατηγορία:Χωριά του νομού Αρκαδίας Κατηγορία:Δήμος Γορτυνίας
Τράβις Ράις
Ο Τράβις Ράις (Travis Rice) (9 Οκτωβρίου 1982) είναι Αμερικανός αθλητής της χιονοσανίδας.
Από το περιοδικό Snowboarder έχει καταταχθεί 13ος στους είκοσι αναβάτες που έχουν ασκήσει μεγαλύτερη επιρροή στο άθλημα.
Το 2011 συμμετείχε στην ταινία "The art of Flight". Σπόνσορές του μεταξύ άλλων είναι οι εταιρίες Red Bull και Quick Silver.
Εξωτερικοί σύνδεσμοι
Κατηγορία:Χιονοσανίδα Κατηγορία:Αμερικανοί αθλητές
Μίκαελ Αγκρίκολα
Ο Μίκαελ Αγκρίκολα γεννήθηκε στο χωριό Torsby που βρίσκεται στη νότιο Φινλανδία κατά το έτος 1510 και πέθανε στις 9 Απριλίου του 1557. Ήταν Φινλανδός επίσκοπος της Λουθηρανικής Εκκλησίας, συγγραφέας και μεταφραστής της Καινής Διαθήκης στη Φινλανδική γλώσσα. Θεωρείται ο πατέρας της γραπτής Φινλανδικής γλώσσας.
Η ζωή του
Το πραγματικό του όνομα ήταν Michael Olaui ή Mikkel Olofsson και γεννήθηκε στο χωριό Τόρσμπι του δήμου Perna στη νότια περιοχή της Φινλανδίας και πήρε το όνομά του από τον προστάτη άγιο της εκκλησίας της Perna. Η ακριβής ημερομηνία της γέννησής του, όπως και οι περισσότερες λεπτομέρειες της ζωής του, είναι άγνωστες. Είχε καταγωγή από αρκετά εύπορη οικογένεια αγροτών και είχε τρεις αδελφές, των οποίων τα ονόματα παραμένουν άγνωστα. Την εποχή εκείνη η περιοχή της Perna ως επί το πλείστον ήταν μια σουηδόφωνη περιοχή. Ο νεαρός Michael Olaui μαθαίνει σουηδικά και στο σχολείο ξεχωρίζει για την επιμέλεια του και οι καθηγητές του αναγνωρίζοντας προφανώς την ικανότητα του για τις γλώσσες και συγκεκριμένα ο πρύτανης του Βαρθολομαίος τον έστειλε στο Βίμποργκ σε Λατινικό σχολείο για να λάβει ιερατική εκπαίδευση, παρακολουθώντας το σχολείο του Έρασμου.
Σπουδές
Σπουδάζοντας στο Βίμποργκ δέχεται το επώνυμο Agricola (αγρότης) με βάση την κατάσταση του πατέρα του, γεγονός κοινό για τους σπουδαστές της πρώτης γενιάς εκείνης της εποχής. Τότε ήρθε για πρώτη φορά σε επαφή με τα κινήματα της Μεταρρύθμισης και Ανθρωπισμού.Το 1528 Agricola ακολούθησε τον καθηγητή του στο Τούρκου, όπου γίνεται γραφέας στην τοπική επισκοπή. Εκεί συναντά τον Petrus Särkilahti τον πρώτο Φινλανδό μαθητή του Μαρτίνου Λούθηρου .Το 1536 ο επίσκοπος του Τούρκου έστειλε τον Agricola να σπουδάσει στη Βιτεμβέργη της Γερμανίας. Αυτός επικεντρώθηκε στις διαλέξεις του Φιλίππου Μελάγχθωνα, ο οποίος ήταν εμπειρογνώμονας στην ελληνική γλώσσα, τη γλώσσα του πρωτοτύπου της Καινής Διαθήκης. Στη Βιτεμβέργη ο Agricola σπούδασε με την επίβλεψη του Λούθηρου. Με προτροπή του ο Agricola έστειλε δύο επιστολές προς τον βασιλιά της Σουηδίας Γουσταύο Βάσα, ζητώντας επιβεβαίωση για ένα μισθό. Όταν ήρθε η επιβεβαίωση, ο Agricola αγόρασε βιβλία (για παράδειγμα, τα Άπαντα του Αριστοτέλη). Το 1537 άρχισε τη μετάφραση της Καινής Διαθήκης στα φινλανδικά.
Κατοπινά χρόνια
Το 1539 επιστρέφει στο Τούρκου και καταλήγει Πρύτανης στο εκκλησιαστικό λύκειο. Δεν ικανοποιείται από τη δουλειά του και συχνά αποκαλεί τους μαθητές του «ατίθασα ζώα». Το 1544 θα λάβει βασιλική διαταγή για να στείλει κάποιους ταλαντούχους σπουδαστές στα κρατικά γραφεία φορολόγησης της Στοκχόλμης. Για κάποιο λόγο, ο Agricola δεν υπάκουσε μέχρι η παραγγελία απεστάλη εκ νέου το επόμενο έτος, με ένα πιο απειλητικό τόνο. Αυτό το επεισόδιο πιθανόν επηρέασε αρνητικά τη σχέση του με τον Βάσα. Το 1546 στη μεγάλη φωτιά του Τούρκου χάνει το σπίτι του και το σχολείο του. Στις 22 Φεβρουαρίου του 1548 ο Βάσα τον διατάσσει να αποσυρθεί από τη θέση του ως πρύτανης. Την εποχή αυτή είναι παντρεμένος με την Pirjo Olavintytär. Στις 11 Δεκέμβρη του 1550 γεννιέται ο γιος του, o Christian Agricola ο οποίος το 1584 έγινε ο επίσκοπος του Τάλιν.Το 1554 καθιερώνεται στην επισκοπική έδρα του Τούρκου και κατ’ επέκταση γίνεται ο πρώτος Λουθηρανός επίσκοπος της Φινλανδίας, καθώς εφαρμόζει ένα όχι ιδιαίτερα αυστηρό πρόγραμμα μεταρρυθμίσεων σύμφωνο πάντα με τη Λουθηρανική Εκκλησία, απορρίπτοντας τις διδαχές της Καθολικής Εκκλησίας. Το 1557 συμμετέχει σε αντιπροσωπεία για τη διαπραγμάτευση της ειρήνης με τους Ρώσους στο Νόβγκοροντ. Στο ταξίδι της επιστροφής στις 9 Απριλίου αρρωσταίνει και πεθαίνει στο χωριό Uusikirkko του ισθμού της Καρελίας.
Εξωτερικοί σύνδεσμοι
Κατηγορία:Φινλανδοί κληρικοί Κατηγορία:Φινλανδοί μεταφραστές Κατηγορία:Φινλανδοί μεταρρυθμιστές Κατηγορία:Επίσκοποι του 16ου αιώνα
Ιωάννης Αντώνιος Δάνδολος
Ο Ιωάννης Αντώνιος Δάνδολος ήταν Έλληνας στρατιωτικός και λόγιος του 19ου αιώνα.
Βιογραφία
Γεννήθηκε στην Κέρκυρα το 1788. Σπούδασε στην Βενετία, στο «Σχολείο των Ευγενών». Κατατάχτηκε στον γαλλικό στρατό και υπηρέτησε μέχρι την πτώση του Ναπολέοντα. Πολλές φορές υπήρξε αντιπρόσωπος της Κέρκυρας στην Ιόνιο Βουλή. Δημοσίευσε πολλές πολιτικές διατριβές περί του Ανατολικού ζητήματος και περί της Ένωσης των Επτανήσων με την Ελλάδα. Πέθανε το 1863.
Πηγές
Κατηγορία:Βουλευτές της Ιονίου Βουλής Κατηγορία:Έλληνες στρατιωτικοί σε στρατούς άλλων κρατών
Γκραν-Μπουρ
Το Γκραν-Μπουρ (γαλλικά: Grand-Bourg, γουαδελουπιανό κρεόλ: Gwanbou), ορισμένες φορές αναφερόμενο ως Γκραν-Μπουρ ντε Μαρί-Γκαλάντ (γαλλικά: Grand-Bourg de Marie-Galante, γουαδελουπιανό κρεόλ: Gwanbou Marigalant), είναι γαλλική κοινότητα στον υπερπόντιο νομό και περιοχή της Γουαδελούπης.
Οι κάτοικοί του είναι γνωστοί ως Γκραν-Mπουρζουά (γαλλικά: Grand-Bourgeois).
Παραπομπές
Κατηγορία:Κοινότητες της Γουαδελούπης
Hawkeye
Ο Hawkeye (πραγματικό όνομα: Κλιντ Μπάρτον) είναι φανταστικός υπερήρωας που εμφανίζεται στα κόμικ που εκδίδει η Marvel Comics. Δημιουργία του σεναριογράφου Σταν Λι και του καλλιτέχνη Ντον Χεκ, ο χαρακτήρας εμφανίστηκε αρχικά ως κακοποιός στο τεύχος Tales of Suspense #57 (Σεπτέμβριος 1964) και αργότερα μπήκε στους Εκδικητές (Μάιος 1965). Είναι βασικό μέλος της ομάδας από τότε. Βρίσκεται στην θέση #44 στην Λίστα των Κορυφαίων 100 Ηρώων Κόμικ του IGN.
Ο Hawkeye ενσαρκώνεται από τον Τζέρεμι Ρένερ στο Κινηματογραφικό Σύμπαν της Marvel, ένα κοινό φανταστικό σύμπαν το οποίο είναι βάση για ταινίες που παράγει η εταιρεία Marvel Studios. Ο Ρένερ έκανε την πρώτη του εμφάνιση στην ταινία Thor (2011) και αργότερα έπαιξε μεγαλύτερο ρόλο στις ταινίες Οι Εκδικητές (2012), Εκδικητές: Η Εποχή του Ultron (2015), Captain America: Εμφύλιος Πόλεμος (2016) και Εκδικητές: Η Τελευταία Πράξη (2019). Επιστρέφει στον ρόλο στις σειρές του Disney+ What If...? (2021) και Hawkeye (2021).
Ιστορικό εκδόσεων
Ο Hawkeye εμφανίστηκε και στην περιορισμένη σειρά Εκδικητές της Δυτικής Όχθης #1–4 (Σεπτέμβριος 1984–Δεκέμβριος 1984), πριν εμφανιστεί στον συνεχιζόμενο τίτλο, ο οποίος συνέχισε για 102 τεύχη από τον Οκτώβριο του 1985 - Ιανουάριο 1994. Ο τίτλος έγινε Εκδικητές Δυτικής Όχθης από το τεύχος #46 (Αύγουστος 1989). Ο Hawkeye επίσης πρωταγωνίστησε σε σχεδόν κάθε τεύχος του Μοναχικοί Εκδικητές που έτρεξε για 40 τεύχη από τον Δεκέμβρη του 1987 ως τον Ιανουάριο του 1991.
Εμφανίστηκε ως δευτεραγωνιστής στην σειρά Ακαδημία Εκδικητών από το τεύχος #21 (Ιανουάριος 2012) ως το τελευταίο τεύχος #39 (Ιανουάριος 2013) και ως αρχηγός της ομάδας Μυστικοί Εκδικητές από το τεύχος#22 (Φεβρουάριος 2012) ως το τελευταίο τεύχος, #37 (Φεβρουάριος 2013). Ο Hawkeye εμφανίστηκε και στον 2°Τόμο (2013) των Μυστικών Εκδικητών του Νικ Σπένσερ και του Λουκ Ρος. Ο Hawkeye εμφανίζεται ως βασικός χαρακτήρας και στην σειρά του 2010-2013 Μυστικοί Εκδικητές, από το τεύχος #21.1 (Μάρτιος 2012) ως και το τελικό τεύχος #37 (Μάρτιος 2013).
Ο Hawkeye εμφανίστηκε ως Ρόνιν στους Νέους Εκδικητές από στα τεύχη #26–64 (2007–2010). Συνεχίζοντας ως Ρόνιν ο χαρακτήρας έπαιξε σημαντικό ρόλο στο γεγονός της διασταύρωσης ηρώων Μυστική Εισβολή #1–8 (2008).
Ο ήρωας έχει εμφανιστεί και σε πολλές προσωπικές του περιπέτειες στην πάροδο των ετών, ενώ εμφανίστηκε και σε πολλούς τίτλους διάσημων ηρώων όπως Ατρόμητος Vol.1 #99 (1973), Ο Απίθανος Χαλκ Vol.1 #166 (1973), Marvel Μαζική Σύναξη #22 (1974), Ghost Rider #27 (1977), Marvel Team-Up #92 (1980), Marvel Fanfare #3 (1982), Captain America #317 (1986), Contest of Champions II #3-5 (1999), Έκπτωτος Γιος: Ο Θάνατος του Captain America #3 (2008), Νέοι Εκδικητές #6 (2008) και Captain America: η Αναγέννηση #3-6 (2009–2010).
Βιογραφία
Ο Κλιντ Μπάρτον γεννήθηκε στο Γουέιβερλι, της Αϊόβα. Σε νεαρή ηλικία έχασε και τους δύο γονείς του σε αυτοκινητιστικό. Μετά από έξι χρόνια σε ένα ορφανοτροφείο, ο Κλιντ και ο αδελφός του Μπάρνεϋ έφυγαν για να μπουν στην ομάδα του Καρναβαλιού Κάρσον των Ταξιδιάρικων Θαυμάτων. Ο Κλιντ σύντομα έγινε αντιληπτός από τον Swordsman, ο οποίος τον πήρε ως βοηθό του, και τον εκπαίδευσε, κάνοντάς τον τοξότη. Ο Κλιντ αργότερα έμαθε ότι ο Σόρντμαν υπεξαιρούσε χρήματα του καρναβαλιού. Πριν προλάβει να καταγγείλει τον μέντορά του στις αρχές, χτυπήθηκε και τον άφησαν να πέθανε και έτσι ο Σόρντμαν το έσκασε. Η σχέση του Κλιντ με τον αδελφό του σύντομα φθάρθηκε.
Ο Κλιντ ανέπτυξε τις ικανότητές του στην τοξοβολία και έγινε αστέρι του καρναβαλιού, η αυθεντία στην τοξοβολία που ονομάστηκε "Hawkeye", αλλιώς γνωστός και ως "Ο Μεγαλύτερος Στοχευτής του Κόσμου". Πέρασε τον καιρό του ως μέλος του Τσίρκου του Τίμπλοντ πριν πάει στο τσίρκο του Κόνυ Άιλαντ. Είδε τον Iron Man εν δράσει και αποφάσισε να γίνει και αυτός ήρωας με στολή. Όμως, λόγω μιας παρεξήγησης ο Hawkeye πιστεύτηκε ότι είναι εγκληματίας. Όσο τον καταδίωκαν ο αφελής Hawkeye συνάντησε την Black Widow, μία κατάσκοπο της Σοβιετικής Ένωσης, την οποία και ερωτεύτηκε. Ακολουθώντας τυφλά την Black Widow, βοήθησε στις προσπάθειές της να κλέψει την τεχνολογία του Τόνι Σταρκ. Σε μία από τις μάχες τους μαζί του, η Black Widow τραυματίστηκε σοβαρά. Ο Hawkeye την έσωσε, μα πριν προλάβει να την πάει στο νοσοκομείο εκείνη εξαφανίστηκε.
Εκδικητές
Αργότερα θα σώσει τον Έντουιν Τζάρβις και την μητέρα του από έναν κλέφτη. Σε ένδειξη ευγνωμοσύνης, ο Τζάρβις τον καλεί στον Οίκο των Εκδικητών και βοηθάει τον τοξοβόλο να καθαρίσει το όνομά του και να κερδίσει την εμπιστοσύνη των Εκδικητών. Ο Hawkeye τότε ευεργετείτε από τον τέως εχθρό του Τόνι Σταρκ, ο οποίος βλέπει ότι θέλει σοβαρά να γίνει ήρωας. Καθοδηγούμενος από τον Captain America, ο Hawkeye μπαίνει στην ομάδα μαζί με τον Quicksilver και την Scarlet Witch, ώστε να σχηματίσουν την δεύτερη ενσάρκωση της ιδέας των Εκδικητών. Οι ρομαντικές διαθέσεις του προς την Scarlet Witch συναντούν την εχθρότητα του αδελφού της Quicksilver. Ο Hawkeye εναντιώνεται στην αρχηγεία του Captain America (λόγω προβλημάτων που είχε με φιγούρες αρχής) μα με τον καιρό τον σέβεται ως μέντορα και φίλο.
Ο Hawkeye περνά πολλές περιπέτειες με τους Εκδικητές και αποδεικνύεται μεγάλος ήρωας σε πολλές περιπτώσεις. Όταν, όμως σε μια κρίσιμη στιγμή στην μάχη το τόξο του σπάσει, ο Κλιντ θα αποφασίσει να αλλάξει στολή και ταυτότητα, παίρνοντας την θέση του Χανκ Πυμ ως ο νέος Γολιάθ. Ο Hawkeye (ως Γολιάθ) αργότερα θα προσεγγιστεί από τον αδελφό του Μπάρνεϋ, ο οποίος έχει μάθει τα σχέδια του Egghead να χτίσει ένα θανατηφόρο λέιζερ, για να αποσπάσει χρήματα των ΗΠΑ, και έτσι έρχεται να ειδοποιήσει τους Εκδικητές, οι οποίοι έρχονται αντιμέτωποι με τον Egghead και τους συνεργάτες τους, όμως ο Μπάρνεϋ πεθάνει στην μάχη. (Αργότερα αποκαλύπτεται ότι ο Μπάρνεϋ Μπάρτον ήταν ένας μυστικός πράκτορας του FBI) Μετά από αυτή την συνάντηση, ο Egghead και ο Σόρντμαν πιάνουν τον Γολιάθ (νομίζοντας ότι είναι ο Χανκ Πυμ κι όχι ο Κλιντ). Ο Κλιντ τους νικά και παίρνει εκδίκηση για τον αδελφό του. Στην τελική φάση του Πολέμου των Κρη και των Σκραλ ο Κλιντ επανέρχεται με την ταυτότητα του Hawkeye και με νέα στολή. Μετά από μερικές περιπέτειες με τους Εκδικητές παραιτείται από την ομάδα λόγω του ρήγματος ανάμεσα σε αυτόν και τον Vision για την Scarlet Witch. Ο Hawkeye θα επιστρέψει στην πρωταρχική του στολή ξεκινώντας μία μοναχική πορεία.
Για ένα διάστημα, ο Hawkeye είναι από περιπέτεια σε περιπέτεια. Επιχειρεί να γυρίσει στην Μαύρη Χήρα και έχει μια σύντομη μάχη με τον τότε αγαπημένος της Daredevil. Ο Hawkeye βοηθά και τον Hulk ενάντια στο τέρας Zzzax. Τότε ακολουθεί τον Χαλκ στην έπαυλη του Doctor Strange, όπου γίνεται μέλος των Υπερασπιστών για μια μικρή περίοδο. Επιστρέφει στους Εκδικητές για να παρευρεθεί στον γάμο του Vision και της Scarlet Witch.
Ο Hawkeye θα επιστρέψει στους Εκδικητές, όταν τα τότε μέλη μυστηριωδώς αρχίζουν να χάνονται. Οι εναπομείναντες Εκδικητές ανακαλύπτουν ότι είναι έργο του Collector των Γηραιών του Σύμπαντος. Αφού ηττηθούν όλοι οι συναγωνιστές του, ο Hawkeye νικά τον Συλλέκτη με το ένα χέρι και μπαίνει στην ομάδα για την τελική μάχη ενάντια στον Korvac. Μετά, η νίκη του Hawkeye πάει στην άκρη όταν ο νέος κυβερνητικός σύνδεσμος των Εκδικητών, ο Χένρυ Πήτερ Γκύρικ, περιορίζει την ομάδα και τον αντικαθιστά με τον Falcon, σε μια προσπάθεια να κάνει την ομάδα πιο "πολιτικώς αποδεκτή". Μετά την αποτυχία να βρει δουλειά με την πολιτική του ταυτότητα, ο Hawkeye βρίσκει εργασία στην Εταιρεία Τεχνολογιών Κρος ως Υπεύθυνος Ασφαλείας. Υπερασπίζεται την εταιρεία και αποτρέπει το σαμποτάζ που επιχειρείται. Ο Hawkeye τότε επιστρέφει στην έπαυλη των Εκδικητών για ένα διάστημα. Επιστρέφει και στο Καρναβάλι των Θαυμαστών Ταξιδευτών, για να βοηθήσει την Μαρσέλλα Κάτσον, κόρη του ιδιοκτήτη, ενάντια στον Taskmaster. Νικάει τον κακοποιό με την βοήθεια του Ant-Man Αργότερα, θα εκδικηθεί τον θάνατο του αδελφού του, όταν ο Egghead έχοντας εκτεθεί από τον Χένρυ Πυμ, επιχειρεί να τον σκοτώσει, μα ο Hawkeye με ένα βέλος αποκρούει την λαβή του όπλου. Το όπλο είναι ενεργειακό πιστόλι, όμως, και εκρήγνυται σκοτώνοντας ακαριαία τον Egghead.
Δυνάμεις και Ικανότητες
Ενώ ο Hawkeye δεν έχει καθόλου υπερδυνάμεις (με εξαίρεση την περίοδο που μετατράπηκε από τα σωματίδια Πυμ σε Γολιάθ), είναι σε κορυφαίο σημείο αυτοσυντήρησης. Είναι εκπληκτικός ξιφομάχος, ακροβάτης και στοχευτής, έχοντας εκπαιδευτεί από μικρός στο τσίρκο. Αυτό συμπεριλαμβάνει αξιόλογη δύναμη, κάτι που φάνηκε όταν ένας κακοποιός προσπάθησε να χρησιμοποιήσει το τόξο του και δεν μπορούσε να τραβήξει την χορδή, για να ρίξει βέλος.
Ο Hawkeye έχει επίσης εκπαιδευτεί από τον Captain America στην τακτική, τις πολεμικές τέχνες και στην μάχη σώμα με σώμα. Ο Hawkeye είναι άριστος στην χρήση μιας γκάμας όπλων, ειδικά στο τόξο και το βέλος, και φέρει φαρέτρα με αρκετά αυτοσχέδια "βέλη-κόλπα". Στον ρόλο του ως Ρόνιν, ο Μπάρτον δείχνει μεγάλη επιδεξιότητα στην χρήση όπλων κατάνα και άλλων όπλων μίλι. Έχει αποκτήσει την φήμη ότι μπορεί να "μετατρέψει κάθε αντικείμενο σε όπλο", και χρησιμοποιεί αντικείμενα έτσι όπως πιάτα, κέρματα, ξυλάκια και άλλα, ώστε να δράσει εναντίον των εχθρών του.
Ο Hawkeye είναι γνωστός και για την χρήση του "Ουρανόκυκλου" ως μεθόδου μετακίνησης. Το Ουρανόκυκλο είναι κατασκευασμένο στα πρότυπα ενός χιονοκίνητου και έχει προσαρμοστεί με αντιβαρυντική τεχνολογία. Λειτουργεί με φωνητική εντολή και έχει σύστημα αυτόματου πιλότου.
Τηλεόραση
thumb|170x170px|Ο Hawkeye (δεξιά) όπως εμφανίζεται στην σειρά [[The Avengers: Earth's Mightiest Heroes|Εκδικήτες: Οι Ισχυρότεροι Ήρωες της Γης]]
Ζωντανής Δράσης
thumb|170x170px|Τζέρεμι Ρένερ ως Hawkeye στην ταινία [[Οι Εκδικητές (ταινία, 2012)|Οι Εκδικητές]]
Πολιτισμός κωφών
Το 2012, η μητέρα ενός τετράχρονου, του Άντονι Σμιθ, επικοινώνησε με την Marvel, επειδή ο γιος της δεν φορούσε το ακουστικό του, καθώς και οι υπερήρωες δεν το χρειάζονται. Η Marvel ανταποκρίθηκε με ένα ειδικό κόμικ με τον ήρωα "Μπλε Αφτί" για τον Άντωνυ, και υπέδειξαν ότι κάποτε ο Hawkeye ήταν κωφός και χρησιμοποιούσε ακουστικά. Ο Hawkeye είναι πάλι κωφός στην σειρά Hawkeye vs Deadpool που ξεκίνησε να προβάλλεται το Μάρτιο του 2014.
Εξωτερικοί σύνδεσμοι
Κατηγορία:Υπερήρωες της Marvel Comics Κατηγορία:Χαρακτήρες που δημιουργήθηκαν από τον Σταν Λι Κατηγορία:Κόμικς που έγιναν τηλεοπτικές σειρές
Σταμάτης Γονίδης
Ο Σταμάτης Γονίδης (. Κύθνος, 16 Σεπτεμβρίου 1957) είναι Έλληνας τραγουδιστής, συνθέτης και στιχουργός του λαϊκού τραγουδιού.
Βιογραφία
Γεννήθηκε στην Κύθνο το 1957.
Σε νεαρή ηλικία αποφασίζει να γίνει ναυτικός. Στα ταξίδια του έγραφε στίχους και μουσική και όλοι τον παρότρυναν να ασχοληθεί επαγγελματικά με το τραγούδι.
Σταδιοδρομία
Έπειτα από μερικά χρόνια αποφασίζει να ασχοληθεί επαγγελματικά με τη μουσική. Ξεκινάει από την επαρχία και συγκεκριμένα από τη Λιβαδειά και τη Χαλκίδα, γράφει τραγούδια σε μεγάλους ερμηνευτές εκείνης της εποχής, στις αρχές της δεκαετίας του '80 ξεκινάει τις νυχτερινές εμφανίσεις. Τη δεκαετία του '90 κάθε δίσκος του γίνεται χρυσός και πλατινένιος. Μέσα από τη δική του ζωή παίρνει τις εμπνεύσεις να δημιουργεί και έτσι παραμένει στην πρώτη κατηγορία των λαϊκών τραγουδιστών.
Σύμφωνα με στοιχεία τα τραγούδια που έχει ερμηνεύσει ή έχει δημιουργήσει για τον ίδιο ή για άλλους καλλιτέχνες έχουν ξεπεράσει τα 1000.Ο σταμάτης Γονίδης ξέρει να παίζει κιθάρα και πιάνο. Επίσης έχει κυκλοφορήσει δύο βιβλία "Ο Ιπτάμενος Λαγός" και "Η απόλυτη ευτυχία του να μην υπάρχεις", το πρώτο αναφέρεται στις φιλοσοφικές αναζητήσεις του Σταμάτη Γονίδη σε ένα παραμύθι για μεγάλους και το δεύτερο επιχειρεί μια πολύ δύσκολη προσέγγιση στα ιδιαίτερα ευαίσθητα θέματα ψυχής, πίστης και πνευματικότητας.
Προσωπικά στοιχεία
Είναι παντρεμένος σήμερα με την Κατερίνα Κουργιουξίδη. Έχει τρία παιδιά. Η νέα τραγουδίστρια, Στεφανία Γονίδη, είναι θυγατέρα του από το δεύτερο του γάμο με την Άντζελα Βάγια.
Εξωτερικοί σύνδεσμοι
Κατηγορία:Έλληνες άνδρες τραγουδιστές Κατηγορία:Έλληνες στιχουργοί Κατηγορία:Έλληνες συνθέτες Κατηγορία:Λαϊκοί τραγουδιστές
1386 Στορερία
Η Στορερία (Storeria) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 13,263. Ανακαλύφθηκε το 1935 από τον Ρώσο αστρονόμο Γκριγκόρι Νικολάεβιτς Νέουιμιν, που παρατηρούσε από το Σιμέις της Κριμαίας, και πήρε το όνομά του προς τιμή του Νόρμαν Γουάιμαν Στόρερ (Norman Wyman Storer), καθηγητή της αστρονομίας στο Πανεπιστήμιο του Κάνσας.
Φυσικά χαρακτηριστικά
Η μέση διάμετρος της Στορερίας δεν είναι γνωστή με κάποια ακρίβεια. Ο φασματικός τύπος της είναι Ch. Η Στορερία περιστρέφεται γύρω από τον εαυτό της μία φορά κάθε 8 ώρες και 40 λεπτά.
Γιάννης Πλούταρχος
Ο Γιάννης Πλούταρχος (πραγματικό όνομα: Ιωάννης Κακοσαίος) (Μαυρόγεια Βοιωτίας, 18 Δεκεμβρίου 1970) είναι Έλληνας λαϊκός τραγουδιστής.
Βιογραφία
Γεννήθηκε στις 18 Δεκεμβρίου του 1970 στη Μαυρόγεια Βοιωτίας, ένα μικρό χωριό έξω από τον Ορχομενό. Για πρώτη φορά τραγούδησε επαγγελματικά σε ένα μικρό μαγαζάκι στον Κορυδαλλό. Απογοητευμένος από τις συνθήκες που επικρατούσαν στο χώρο του τραγουδιού, το εγκατέλειψε δυο φορές και ασχολήθηκε με άλλα επαγγέλματα και ιδιαίτερα την κομμωτική προκειμένου να εξασφαλίσει τα προς το ζην.
Δύο χρόνια περίπου μετά την πρώτη του εμφάνιση, συναντήθηκε με το Δημήτρη Κορδατζή και τον Ηλία Φιλίππου, που τον έφεραν σε επαφή με τον πρώτο του παραγωγό, το Γιώργο Μακράκη. Στον τελευταίο οφείλεται και το ψευδώνυμο "Πλούταρχος". Έτσι εισήλθε στη δισκογραφία και κυκλοφόρησε το 1998 την πρώτη του δισκογραφική δουλειά με τίτλο «Μόνο εσύ». Ενάμιση μήνα πριν από την κυκλοφορία του δίσκου, είχε κυκλοφορήσει ένα CD single που περιείχε 3 από τα τραγούδια του δίσκου. Από τα 15 συνολικά τραγούδια, ξεχώρισαν τα «Μήπως έρθεις» και «Ένας Θεός».
Το 2001 κυκλοφορεί το πιο επιτυχημένο άλμπουμ της καριέρας του με τίτλο Μικρές Φωτογραφίες δίνοντας 150.000 αντίτυπα με μεγαλύτερη επιτυχία του "Αχ κορίτσι μου".
Το άλμπουμ «Δεν είναι ο έρωτας...παιδί της λογικής» ήταν πολύ επιτυχημένο, και το 2003 επανακυκλοφόρησε με ένα επιπλέον νέο τραγούδι, το «Ποιο μονοπάτι» καθώς και bonus DVD με 9 video clip. Αυτή η δουλειά έγινε τριπλά πλατινένια, όπως και το «Πάει λίγος καιρός...», που κυκλοφόρησε και αυτό το 2003, με 19 τραγούδια και που επίσης επανακυκλοφόρησε το 2004 με ένα επιπλέον τραγούδι, το κλασικό «Αν θυμηθείς τ' όνειρό μου» του Μίκη Θεοδωράκη. Το εν λόγω τραγούδι περιλαμβάνεται στο album "ΦΩΣ" το οποίο περιέχει τραγούδια του Μίκη Θεοδωράκη ερμηνευμένα σε σύγχρονο ύφος από κορυφαίους καλλιτέχνες και είναι το soundtrack των Ολυμπιακών Αγώνων της Αθήνας το 2004.μικρογραφία|Ο Πλούταρχος σε συναυλία στο γήπεδο του [[Πιερικός (ποδόσφαιρο)|Πιερικού, στην Κατερίνη|276x276εσ]]Το 2006 ο Γιάννης Πλούταρχος συμμετείχε σε ντουέτο με την Κωνσταντίνα στο τραγούδι "Τι μπήκε ανάμεσά μας" που περιλαμβάνεται στον δίσκο της ενώ κυκλοφόρησε και η έβδομη δισκογραφική δουλειά του με τίτλο «Κρυμμένα μυστικά» με 16 τραγούδια που έγινε διπλά πλατινένιο. Ακολούθησε την επόμενη χρονιά ένα διπλό Best Of album με τίτλο «Στιγμές» που περιελάμβανε όλες τις μεγάλες του επιτυχίες, συν 6 νέα κομμάτια καθώς και bonus DVD με 19 video clip. Το εν λόγω άλμπουμ ξεπέρασε τις 40.000 πωλήσεις και έγινε πλατινένιο. . Τον Σεπτέμβριο του 2006 άρχισε η τηλεοπτική σειρά αν μ΄αγαπάς με τραγούδι τίτλων το "Δεν είναι τώρα πια εδώ" (τραγούδι που περιλαμβάνεται στον δίσκο "Κρυμμένα μυστικά") σε στίχους και μουσική του Δημήτρη Αυλωνίτη. Το 2008 κυκλοφόρησε το album "Ό,τι γεννιέται στην ψυχή" με έντονο το έντεχνο χρώμα το οποίο και έγινε πλατινένιο.
Το 2010 κυκλοφόρησε το album "Προσωπικά Δεδομένα" με 17 καινούργια τραγούδια, συν τα κομμάτια "Το φωνάζω" και "Θησαυρός" τα οποία είχαν κυκλοφορήσει νωρίτερα ψηφιακά. Το συγκεκριμένο album έγινε επτά φορές πλατινένιο. Τον Φεβρουάριο του 2011 συναντιέται δισκογραφικά με έναν από τους Ιταλούς ερμηνευτές, τον Albano Carrisi στον δίσκο "Δυο Φωνές Μια Ψυχή" ο οποίος από την πρώτη ημέρα κυκλοφορίας ξεπέρασε τις 160.000 πωλήσεις ανάμεσα εφημερίδων, εγκαινιάζοντας έτσι την μετεγγραφή του στην Heaven Music. Ο εν λόγω δίσκος έγινε δεκαπέντε φορές πλατινένιος. Αυτή η συνεργασία τους, οδήγησε τον Γιάννη Πλούταρχο να συμμετέχει στο SanRemo Music Festival κατακτώντας μάλιστα και το πρώτο βραβείο καλύτερης ερμηνείας, ερμηνεύοντας μαζί με τον Albano και την διεθνούς φήμης υψίφωνο Δήμητρα Θεοδοσίου το "Va, pensiero του Giuseppe Verdi".
Τον Μάρτιο του 2013, ο Γιάννης Πλούταρχος κυκλοφορεί τη 13η κατά σειρά προσωπική δισκογραφι
κή δουλειά του με τίτλο "Κάτω απ' τον ίδιο ήλιο", η οποία μέσα σε μόλις 7 ημέρες διάθεσης γίνεται διπλά πλατινένια.
Το Δεκέμβριο του 2013 γνωστοποιείται η επιστροφή του καλλιτέχνη στη MINOS - EMI και μετά από λίγες ημέρες ανακοινώνεται και η επικείμενη συνεργασία του με τον Έλληνα μουσικοσυνθέτη Μίμη Πλέσσα στη σκηνή του θεάτρου «Παλλάς» η οποία θα πραγματοποιηθεί τον Ιανουάριο του 2014. Το ίδιο έτος κυκλοφορεί τον δίσκο "Ο άνθρωπός σου" από την MINOS - EMI το οποίο έγινε πλατινένιο.
Το 2016 επιστρέφει στην Heaven Music. Τον Μάρτιο κυκλοφορεί το νέο του δίσκο με τίτλο "Θέμα χρόνου" που έγινε διπλά πλατινένιο, την μουσική του άλμπουμ υπογράφει ο Φοίβος. Το Νοέμβριο του 2016 ο Γιάννης Πλούταρχος και το συγκρότημα Kings ενώνουν τις δυνάμεις τους και παρουσίασαν το τραγούδι "Όσο θα λείπεις". Το τραγούδι μπήκε υποψήφιο για το μουσικό Βραβείο MAD Video Music Award Καλύτερου ντουέτου/συνεργασίας.
Τον Οκτώβριο του 2017 θα κυκλοφορήσει τον δίσκο "Πέρα από τα μάτια μου" που περιλάμβανε 20 ολοκαίνουρια τραγούδια. Το οποίο μπήκε απευθείας στο no1 του επίσημου IFPI Chart με τις φυσικές πωλήσεις δίσκων. Το Δεκέμβριο του 2017 ηχογραφεί το soundtrack της ταινίας μικρού μήκους «Βone Brothers», "Κάθε στιγμή μετράει" σε στίχους Βασιλείου Παππά και μουσική Θάνου Γεωργουλά. Τα έσοδα από την ψηφιακή προβολή του τραγουδιού διατέθηκαν εξολοκλήρου από τη Heaven Music στον Σύλλογο Γονέων και κηδεμόνων Παιδιών με Νεοπλασματικές Παθήσεις «ΠΙΣΤΗ».
Το Νοέμβριο του 2018 υπέγραψε στην Panik Platinum, από την οποία κυκλοφόρησε το album "Τραγούδια Ακατάλληλα", με 20 νέα κομμάτια, το οποίο μπήκε απευθείας στο no1 του επίσημου IFPI Chart με τις φυσικές πωλήσεις δίσκων.
Το 2021 συμμετείχε στην κριτική επιτροπή του καθημερινού τηλεοπτικού μουσικού reality, House of fame του ΣΚΑΪ, μαζί με την Καίτη Γαρμπή, Φοίβο και Γιώργο Αρσενάκο. Τον Μάρτιο κυκλοφόρησε το δεύτερο τραγούδι από την συνεργασία του με τον Θεοφάνους με τίτλο "Μόνος μου" σε στίχους και μουσική Γιώργου Θεοφάνους. Τον Ιούνιο κυκλοφόρησε μια επανεκτέλεση του τραγουδιού "Αννα" (πρώτη εκτέλεση Κώστας Καράλης) για την συλλογή: “Τάκης Μπουγάς – Τα τραγούδια μου Vol. 1” από την Spicy. Τον ίδιο μήνα ξανά κυκλοφορεί το τραγούδι του (που συμπεριλαμβάνεται στον δίσκο "Προσωπικά δεδομένα") "Πόσο ωραία μάτια έχεις" σε μία επανεκτέλεση μαζί με την κόρη του, σε μια πιο pop dance εκδοχή η οποία έχει μια καλοκαιρινή αύρα.
Τον Οκτώβριο του 2021 κυκλοφόρησε το νέο του άλμπουμ σε συνεργασία με τον Γιώργο Θεοφάνους στις συνθέσεις, και στίχους του ιδίου και του Θάνου Παπανικολάου με τίτλο "Θα σε νικήσω" που περιλάμβανε 6 τραγούδια, δύο από αυτά ήταν το "Περνάς καλά" και το "Μόνος μου" που είχαν κυκλοφορήσει νωρίτερα ως single. Τον Νοέμβριο εμφανίζεται στην Θεσσαλονίκη μαζί με τον Βασίλη Καρρά, μαζί τους είναι οι Goin' Through και οι Dinammis.
Τον Μάρτιο του 2022 κυκλοφορεί μαζί με την Καίτη Γαρμπή μια επανεκτέλεση του τραγουδιού με τίτλο "Τρυφερότητα" σε στίχους και μουσική Φοίβου. Τον Απρίλιο του ιδίου έτους ξεκινάει μια περιοδεία σε εξωτερικό και Ελλάδα. Από τον Δεκέμβριο του 2022 εμφανίζεται μαζί με την Πάολα στο Fever.
Προσωπική ζωή
Είναι παντρεμένος με την Μαρία Παπαδοπούλου με την οποία έχει αποκτήσει πέντε παιδιά, την Κατερίνα, τον Γιώργο, την Ελεωνόρα, την Παναγιώτα και τον Κωνσταντίνο.
Παραπομπές
Πλουταρχος Πλουταρχος Πλούταρχος Γιάννης
Σπύρος Θεοτόκης
Ο Σπύρος Θεοτόκης (1908 - 7 Σεπτεμβρίου 1988) ήταν Έλληνας πολιτικός που ανήκε στο χώρο της Δεξιάς. Εντάχθηκε στην πολιτική ζωή της χώρας το 1933 όταν και εκλέχτηκε Βουλευτής Κερκύρας με το Λαϊκό Κόμμα και δεν αποσύρθηκε παρά το 1985, με το τέλος της 14ης κοινοβουλευτικής του θητείας, ως βουλευτής Επικρατείας της Νέας Δημοκρατίας.
Χρημάτισε υπουργός Εξωτερικών στις δυο πρώτες κυβερνήσεις του Κωνσταντίνου Καραμανλή, του 1955 και του 1956, όταν και ανέλαβε τον χειρισμό των εξελίξεων στο Κυπριακό, χωρίς ιδιαίτερη επιτυχία όμως, καθώς και υπουργός Οικονομικών στη τέταρτη κυβέρνηση Καραμανλή, όπου επέδειξε αξιόλογο έργο.
Ως υπουργός Δημοσίας Τάξεως στην πρώτη μεταπολεμική κυβέρνηση του Κωνσταντίνου Τσαλδάρη, υπήρξε ο εισηγητής του διαβόητου Γ' ψηφίσματος «Περί εκτάκτων μέτρων αφορώντων την Δημοσίαν τάξιν και ασφάλειαν», το οποίο στην ουσία νομιμοποίησε τις διώξεις των στελεχών του ΕΑΜ και του ΚΚΕ.
Βιογραφικά στοιχεία
Γεννήθηκε στην Αθήνα και ήταν γιος του πρωθυπουργού Ιωάννη Θεοτόκη. Καταγόταν από την παλιά αρχοντική οικογένεια Θεοτόκη (κλάδος Θεοτόκη-Daviazzo) και ήταν εγγονός του πρωθυπουργού Γεωργίου Θεοτόκη, ανιψιός του Νικολάου Θεοτόκη και πρώτος εξάδελφος του πρωθυπουργού Γεωργίου Ράλλη. Σπούδασε νομικά και πολιτικές επιστήμες στο Πανεπιστήμιο Αθηνών και συμπλήρωσε τις σπουδές του στη Λωζάννη και το Παρίσι. Κατά τη διάρκεια της Κατοχής συμμετείχε σε αντιστασιακές οργανώσεις, αναγκάστηκε όμως να διαφύγει στη Μέση Ανατολή, όπου έλαβε μέρος ως αντιπρόσωπος του Λαϊκού Κόμματος στο συνέδριο του Λιβάνου. Συμμετείχε ως υπουργός Επισιτισμού στην κυβέρνηση του Γεωργίου Παπανδρέου, από την οποία παραιτήθηκε μετά τη διεύρυνσή της με εκπροσώπους του ΕΑΜ.
Ασχολήθηκε με την πολιτική σε νεαρή ηλικία και το 1934 εκλέχτηκε για πρώτη φορά βουλευτής στην περιφέρεια Κέρκυρας. Επανεξελέγη το 1935, το 1936, το 1946 με το Λαϊκό Κόμμα, το 1951 και το 1952 με τον Ελληνικό Συναγερμό, το 1956, το 1958, το 1961, το 1963 και το 1964 με την Ε.Ρ.Ε, της οποίας και διετέλεσε κοινοβουλευτικός εκπρόσωπος. Με το ξέσπασμα της Χούντας των Συνταγματαρχών συνελήφθη, για να απελευθερωθεί αργότερα με αμνηστία και εγκατέλειψε την Ελλάδα. Κατά τη διάρκεια της Χούντας αποτέλεσε έναν από τους βασικούς συνδετικούς κρίκους μεταξύ Βασιλιά και Καραμανλή. Το 1974 εξελέγη βουλευτής Κέρκυρας με την Νέα Δημοκρατία, αξίωμα από το οποίο παραιτήθηκε υπερασπιζόμενος τον βασιλικό θεσμό. Στη συνέχεια μαζί με τον Στέφανο Στεφανόπουλο ίδρυσε την Εθνική Παράταξη, το οποίο στις εκλογές του 1977 συγκέντρωσε 7% με αποτέλεσμα να εκλεγεί βουλευτής. Με την άνοδο στην αρχηγία της Νέας Δημοκρατίας του εξαδέλφου του Γεωργίου Ράλλη, επέστρεψε στη Νέα Δημοκρατία και εντάχθηκε στην τρίτη θέση του ψηφοδελτίου Επικρατείας, με το οποίο και εξελέγη για τελευταία φορά βουλευτής το 1981.
Είχε διατελέσει υπουργός Δημόσιας Τάξεως το 1946 στην Κυβέρνηση Κωνσταντίνου Τσαλδάρη, υπουργός Εξωτερικών την περίοδο 1955–1956 στην κυβέρνηση Καραμανλή , θέση από την οποία αναγκάστηκε να παραιτηθεί λόγω αντιδράσεων ως προς την πολιτική που ακολουθούσε στο Κυπριακό, υπουργός Γεωργίας το 1957 στην κυβέρνηση Καραμανλή , θέση από την οποία παραιτήθηκε λόγω άρνησης του Κωνσταντίνου Καραμανλή να χρηματοδοτήσει ένα σχέδιό του για το ελαιόλαδο, υπουργός Οικονομικών (1961) στην Κυβέρνηση Καραμανλή καθώς και υπουργός Εσωτερικών στην κυβέρνηση Κανελλόπουλου. Το 1952 διορίστηκε υπουργός Παιδείας στην κυβέρνηση Παπάγου, διορισμό όμως τον οποίο δεν αποδέχθηκε.
Πέθανε από απώλεια όλου του αίματός του, λόγω αυτόματης ρήξης ανευρύσματος της θωρακικής αορτής, στις 7 Σεπτεμβρίου 1988. Κηδεύτηκε από τη Μητρόπολη στην Κέρκυρα, όπου και ετάφη στις 10 Σεπτεμβρίου 1988.
Πηγές
Σπυρος Κατηγορία:Βουλευτές Κέρκυρας Κατηγορία:Βουλευτές εκλεγμένοι με το Λαϊκό Κόμμα Κατηγορία:Βουλευτές εκλεγμένοι με τον Ελληνικό Συναγερμό Κατηγορία:Βουλευτές εκλεγμένοι με την ΕΡΕ Κατηγορία:Βουλευτές εκλεγμένοι με τη Νέα Δημοκρατία Κατηγορία:Έλληνες υπουργοί Δημοσίας Τάξεως Κατηγορία:Έλληνες υπουργοί Εξωτερικών Κατηγορία:Έλληνες υπουργοί Γεωργίας Κατηγορία:Έλληνες υπουργοί Οικονομικών Κατηγορία:Έλληνες υπουργοί Εσωτερικών Κατηγορία:Βουλευτές εκλεγμένοι με την Εθνική Παράταξη Κατηγορία:Βουλευτές Κέρκυρας - Παξών
Άγιος Δημήτριος Ζακύνθου
Ο Άγιος Δημήτριος είναι χωριό και έδρα τοπικής κοινότητας στη δημοτική ενότητα Αλυκών. Βρίσκεται στο κεντρικό τμήμα του νησιού της Ζακύνθου. Σύμφωνα με την απογραφή του 2011, το χωριό έχει πληθυσμό 531 κατοίκων και η κοινότητα, στην οποία συμπεριλαμβάνεται το χωριό Δράκας, 615 κατοίκων. Η τοπική κοινότητα Αγίου Δημητρίου είναι χαρακτηρισμένη ως αγροτικός πεδινός οικισμός, με έκταση 32,604 χμ² (2011). Ο Άγιος Δημήτριος βρίσκεται 2 χλμ. νότια από το Μέσο Γερακάρι, 5 χλμ. δυτικά από το Βανάτο, 5 χλμ. νοτιοανατολικά από το Καταστάρι και 9 χλμ. δυτικά από την πόλη της Ζακύνθου. Το χωριό υπέστη μεγάλες ζημιές από τους σεισμούς του 1953.
Πληθυσμός
(σε παρένθεση ο πληθυσμός της τοπικής κοινότητας)
Αθλητισμός
Στο χωριό εδρεύει ο αθλητικός σύλλογος «Α.Σ. Άρης Αγίου Δημητρίου Ζακύνθου». Δραστηριοποιείται στο άθλημα του ποδοσφαίρου και αγωνίζεται στα πρωταθλήματα Ε.Π.Σ. Ζακύνθου, με τελευταία παρουσία του τη σεζόν 2011-12, παραμένοντας έκτοτε ανενεργός. Μεγαλύτερη διάκριση στην ιστορία του αποτέλεσε η κατάκτηση του τοπικού πρωταθλήματος τη σεζόν 2002-03 και η άνοδος στην Δ΄ Εθνική, ενώ την ίδια χρόνια αναδείχθηκε φιναλίστ του κυπέλλου Ε.Π.Σ. Ζακύνθου, στον χαμένο τελικό από τον Αστέρα Μαχαιράδου. Στην Δ΄ Εθνική αγωνίστηκε για πρώτη και τελευταία φορά τη σεζόν 2003-04.
Πηγές
Κατηγορία:Χωριά της Ζακύνθου Κατηγορία:Δήμος Ζακύνθου
Μίνι κάριερ
Το επονομαζόμενο Μίνι κάριερ (mini carrier) πλοίο είναι ειδικός τύπος πλοίου. Στη πραγματικότητα είναι ένα μικρό μπαλκ κάριερ (bulk carrier) και αποτελεί επινόηση ενός Έλληνα πλοιοκτήτη, ο οποίος στη περίοδο του γιγαντισμού των πλοίων σκέφθηκε να παραγγείλει στην Ιαπωνία τη ναυπήγηση μιας σειράς από μικρά και ευέλικτα φορτηγά πλοία, ολικής χωρητικότητας περίπου 1500 κόρων και εκτοπίσματος 3200 περίπου τόνων (dwt) που να μπορούν να εκτελέσουν ταξίδια τακτικών γραμμών (liner) για τη μεταφορά ομοειδών φορτίων, βαρέων φορτίων μέχρι και εμπορευματοκιβώτια (κοντέινερς). Η ιδέα αυτή υπήρξε απόλυτα επιτυχής και η ναυπήγηση παρόμοιων σκαφών γενικεύθηκε.
Κατηγορία:Φορτηγά πλοία
Αγγλικό πρωτάθλημα ποδοσφαίρου ανδρών 2018-19
Το  ήταν η 27η σεζόν της Πρέμιερ Λιγκ από τότε που μετονομάστηκε το 1992. Η σεζόν ξεκίνησε στις 10 Αυγούστου 2018 και ολοκληρώθηκε στις 12 Μαΐου 2019.
Η Μάντσεστερ Σίτι ήταν η πρωταθλήτρια Αγγλίας την σεζόν 2017-18 και οι Γουλβς, Κάρντιφ Σίτι και Φούλαμ ΦΚ προσχώρησαν ως προωθημένοι σύλλογοι από την δεύτερη κατηγορία Αγγλίας (Τσάμπιονσιπ). Οι αντικαταστάτες της Τσάμπιονσιπ είναι οι Στόουκ Σίτι, Γουέστ Μπρόμιτς Άλμπιον και η Σουόνσι Σίτι οι οποίες είχαν υποβιβαστεί από το πρωτάθλημα.